**Kedves Szülők! Kedves Táborozók!**

A Velencei Ifjúsági Táborban (Velence, Régiposta u. 1.) 2025. július 6. és július 25. között 3 turnusban (turnusonként 5 éjszaka időtartamban) várjuk a táborozókat.

Ebben az évben is mind a három turnusba változatos programokkal várjuk a gyerekeket. Az előző évekhez hasonlóan újra lesz lehetőség sportolásra, társasjátékozásra, rejtvény fejtésre, kézműves foglalkozásokra, valamint kirándulásra és strandolásra is. A három hét programjait úgy állítottuk össze, hogy minden héten más jellegű foglalkozásokat tartunk, így garantáltan az se fog unatkozni, aki több turnusba jelentkezik. A tábor programjai közé tartozik még az elengedhetetlen tanár-diák sport- és szellemi vetélkedőn túl az esti lézerharc és számháború, valamint mindegyik hét zárásaként egy-egy közös buli. Fogd a barátaidat, az osztálytársaidat, csapattársaidat és jelentkezzetek közösen, de bátran jöhetsz egyedül is, ebből a táborból egészen biztosan barátokkal térsz haza, és rengeteg kalanddal leszel gazdagabb. Az évről-évre visszatérő táborozók miatt a helyek viszonylag hamar betelnek, ezért, ha szeretnél jönni, akkor minél hamarabb jelentkezz! Várunk téged egy tartalmas, izgalmas, felejthetetlen nyári élménnyel.

Kik jelentkezhetnek a táborba:

A táborban 1-7. osztályt végzett (7 -14 éves) elsősorban székesfehérvári állandó lakcímmel rendelkező székesfehérvári iskolába járó gyermekek vehetnek részt. A vidéki lakcímmel rendelkező, székesfehérvári iskolába járó gyermekek 2025.május 01-től jelentkezhetnek a táborba szabad kapacitás függvényében. A táborozó gyermekek lakcímkártyáját kérjük a tábor első napján bemutatni, a csoportvezető részére.

**Időpontok:**

1. turnus 2025. július 06-11-ig

2. turnus 2025. július 13-18-ig

3. turnus 2025. július 20-25-ig

Tábor díjak:

A tábor díja székesfehérvári gyermekeknek: 25.000,- Ft/fő/turnus.

A nem fehérvári lakcímmel rendelkező, de fehérvári iskolába járó gyermek esetén: 40.000,- Ft/fő/ turnus.

A nem fehérvári lakcímmel és nem fehérvári iskolába járó gyermek esetén: 50.000,- Ft/fő/turnus.

mely tartalmazza a napi 3-szori étkezés (hideg reggeli, meleg ebéd és meleg vacsora) költségeit.

Jelentkezés módja:

Jelentkezni csak és kizárólagosan elektronikus formában a <https://www.varosgondnoksag.hu/tabor> oldalán a városi táborok menüpont alatt található felület kitöltésével tudnak, amely hamarosan elérhetővé válik mindenki számára.

* Jelentkezéseket az aktuális turnus megkezdése előtt 2 héttel lezárjuk.
* Lehetőség van a táborozó speciális érzékenysége esetén **diétás étkezés** rendelésére is. **Csak orvosi lelettel történő igazolás esetén van módunkban a diétás ételt biztosítani.**
* A táborban nincs mód speciális bánásmódot, orvosi kezelést vagy egészségügyi felügyeletet igénylők fogadására.
* Jelentkezés és fizetés megtörténte után, bevitt adatokat és csatolmányokat ellenőrizzük, valótlan adatok és jogosulatlan kedvezmény igénylés esetén a táborozó jelentkezését elutasítjuk.

Tábordíj befizetés:

A befizetés a jelentkezési űrlap kitöltésével egyidejűleg történik, a jelentkezési felület második oldalán a számlázási és bankkártya adatok megadásával.

A táborba jelentkezés csak a sikeres fizetés esetén kerül rögzítésre.

Minden sikeres elektronikus jelentkezésről küldünk egy visszaigazoló e-mailt. Amennyiben az e-mailt nem kapják meg legkésőbb 2 munkanapon belül a tisztelt szülők, kérjük, a lap alján megadott elérhetőségen keressék meg a szervezőket.

Jelentkezés lemondása:

A jelentkezés lemondása a jelentkezéskor kapott visszaigazoló e-mailben található linken keresztül történhet, legkésőbb a turnus megkezdése előtt 2 héttel.

Minden lemondásra válaszolunk, amennyiben a Tisztelt szülő a következő 2 munkanapon belül nem kap választ, keresse meg újra a szervezőket.

A befizetett, visszajáró tábordíjat a tábor befejezését követően utaljuk vissza.

**Fontos információk:**

* A táborba érkezés és a hazautazás a szülő kíséretében, egyénileg történik minden táborozó részéről, minden turnus kezdés esetében **vasárnap 16.00 órától 17.30-ig** történő beérkezéssel, valamint minden turnus befejezésének napján **15.30 órától 17.00 óráig** történő hazautazással.
* gyermekeknél lévő értéktárgyakért felelősséget nem vállalunk kérjük lehetőség szerint a mobiltelefonokat, ékszert, készpénzt ne hozzanak magukkal
* A gyermekek elhelyezése a házakban életkor és nemek szerint történik
* amennyiben a gyermek indokolatlanul nem jelenik meg a táborban, következő turnusokból is kizárásra kerül
* a táborszervező a változtatás jogát fenntartja

Egészségügyi nyilatkozat:

A jelentkezési felület tetején kék mezőben található az egészségügyi nyilatkozat. Ezt a nyilatkozatot a gyermek a táborozásának első napján, kitöltve hozza magával. A gyermekeket nem szükséges háziorvossal megvizsgáltatni a tábor kezdet előtt, elég, hogy a szülő nyilatkozik. **A nyilatkozat keltezése nem lehet régebbi a tábor megkezdésétől 72 óránál!**

Tájékoztató a kullancs elleni védekezésről:

A belügyminiszter 6/2025.(II.25.) BM rendelete 4.§. (2) pontja értelmében fel szeretném hívni a kedves szülők figyelmét, hogy védőoltással megelőzhető a kullancs-encephalitis, azonban a Lyme-kór ellen nem véd, ezért a kullancsirtószerek alkalmazása és a naponkénti „kullancsvizit”, valamint a felfedezett kullancsok azonnali eltávolítása szükséges.

A tábor területére állatot bevinni TILOS! Ha a gyermekek a táborozás ideje alatt mégis találkoznak idegen állattal, kerüljék a velük való érintkezést, simogatást, mivel ezzel kockáztatják, hogy különböző betegségeket – pl.: veszettséget – kapnak el.

**Elérhetőségek:**

Telefon: 22/500-512

E-mail: tabor@varosgondnoksag.hu

Székesfehérár, 2025. 04. 10.



**Velencei gyermek- és ifjúsági tábor házirend**

1. A házirend minden táborban tartózkodó vendégre érvényes és ott tartózkodásával az abban foglaltakat elfogadja.
2. A táborba érkezés legkorábbi időpontja 14:00 óra, a távozás időpontja adott napon 10:00 óra.
3. A táborozás során a táborozók kötelesek a játékokat és egyéb eszközöket rendeltetésszerűen használni. Továbbá a táborozók kötelesek a tábor helyszínén lévő épületeinek, berendezési tárgyainak épségét megőrizni. A nem rendeltetésszerű használatból eredő esetleges károkról a táborvezetés jegyzőkönyvet készít. Az okozott kárt a károkozó köteles megtéríteni.
4. A tábor játékait, felszereléseit eltulajdonítani szigorúan tilos. A csoport vezetője anyagi felelősséget vállal a kiadott és az átvett eszközökért, játékokért. Az eltulajdonított játék értékét a károkozó köteles megtéríteni.
5. A szobákat átrendezni, valamint a tárgyakat az épületből kivinni szigorúan tilos.
6. A táborozók magukkal hozott értékeiért a tábor vezetése és szervezői semmilyen nemű felelősséget nem vállalnak.
7. A tábor időtartama alatt a tábor egész területén, valamint a külső helyszíneken is szigorúan tilos dohányozni, továbbá bárminemű alkoholos italt, ételt vagy energiaitalt bevinni, tárolni és fogyasztani.
8. A tábor területére kisállatot bevinni tilos.
9. A tábor területén tüzet rakni tilos.
10. A tűz és balesetvédelmi szabályok betartása kötelező.
11. A táborozás során szigorúan tilos más táborozók vagy nevelők testi épségét veszélyeztetni.
12. A tábor vezetősége és a szervezők nem vállalnak felelősséget azon élelmiszerekért és ételekért, melyeket nem a szerződött étkeztető biztosít, hanem a táborozók hozzák magukkal otthonról.
13. A szülő köteles a táborozó gyermek részére az időjárásnak megfelelő ruházatot és felszerelést biztosítani (pl.: esős idő esetén esőkabát, zárt cipő stb.)
14. A nevelői utasítás ellenére a játszóeszközök nem rendeltetésszerű használatából eredő sérülésekért, balesetekért a tábor vezetése és szervezői semmilyen nemű felelősséget nem vállalnak.
15. A nevelők utasításait szándékosan megszegni szigorúan tilos.
16. Az esetleges balesetről a szálláshely vezetőjét azonnal tájékoztatni kell.
17. A lefoglalt és bejelentett létszámon kívül más vendéget a tábor nem fogadhat.
18. Azon gyermek, amelyik nem rendelkezik a tábor szervezői részére leadott érvényes, kitöltött táborozási adatlappal, valamint egészségügyi nyilatkozattal, a táborban nem vehet részt.
19. A házirend első alkalommal történő megsértése esetén a táborozó szóbeli figyelmeztetésben részesül, kivétel azokban az esetekben, melyeknél a táborvezető úgy ítéli meg, hogy súlyos szabályszegésről van szó. Ilyenkor a nem megengedett viselkedés a táborozásból való azonnali kizárást vonhat maga után. A táborból való kizárás esetén a tábordíj visszatérítésére nincs lehetőség.